Kažimír, Peter, podpredseda vlády a minister financií SR (2014-06-26):
Ďakujem pekne za slovo. Áno, je pravdou, ministerstvo financií aktualizovalo prognózu daňových a odvodových príjmov, ktorá bola prerokovaná na zasadnutí výboru pre daňové prognózy 20. júna. A všetci jej členovia, všetci členovia tohto výboru – v ktorom sú, pre vašu informáciu, zastúpení, nielen zástupcovia ministerstva financií, ale aj analytici komerčných bánk, je tam predstaviteľ Národnej banky Slovenska, štatistického úradu, rozpočtovej rady, takisto Slovenskej akadémie vied –, všetci títo členovia tohto daňového výboru označili prognózu, ktorej ten kľúčový výsledok ste zachytili, za realistický. Táto prognóza významným spôsobom zvyšuje odhady daňových a odvodových príjmov. A troma hlavnými faktormi, na základe ktorých sa zvyšuje prognóza daní a odvodov, je znižovanie únikov na dani z pridanej hodnoty. Je to presne odpoveď na tú otázku, prečo sa už rok a pol, dva roky zásadným spôsobom venujeme únikom na DPH. V podstate sme povýšili túto tému na štátnu doktrínu. Je to kampaň, je to tvrdá kampaň, ktorá má ale svoje reálne výsledky. Druhým faktorom, ktorý spôsobuje zvýšenie príjmov štátu, je vyšší rast miezd a zamestnanosť, to znamená, zlepšujúca sa situácia na trhu práce. To, čo počúvate, to, čo reportuje minister práce každý mesiac, to znamená, zvyšovanie zamestnanosti, tvorba nových pracovných miest, každý jeden mesiac tisíce nových pracovných miest. Dokonca z hľadiska nejakej skúsenosti aj v mesiacoch, ktoré obvykle neprinášajú pracovné miesta, mám na mysli začiatok roka. Napríklad v tomto roku aj v januári, aj vo februári, aj v marci vznikali nové pracovné miesta. Je to dôkaz o obrate na trhu práce, je to dôkaz o obrate v situácii našej ekonomiky a je to aj dôkaz o tom, že sme hovorili pravdu. Takto na jeseň minulého roku, keď sme jasne identifikovali signály, ktoré prichádzali od našich vonkajších obchodných partnerov, od krajín, ktoré v podstate cez objednávky dávajú prácu našim fabrikám, a jasne sme pomenovali, že druhý vrchol krízy sa blíži ku koncu, dnes môžeme s plnou vážnosťou povedať, že druhý vrchol krízy, ktorý odznel v roku 2013, je za nami a že máme pred sebou oveľa lepší zajtrajšok. A tým odkazom pre ľudí je to, že tento rok znamená pre ľudí to, že sa už nemusia obávať o to, že by prácu mali stratiť, ale že sa oveľa viac reálne môžu nádejať, že v tomto roku prácu nájdu. A s tým je, samozrejme, spojený aj nárast miezd, ktorý len v prvom štvrťroku medziročne predstavoval 9 percent. Máme 9-percentný medziročný nárast miezd medzi prvým štvrťrokom roku 2013 a prvým štvrťrokom 2014. S tým je, samozrejme, spojená aj nízka inflácia, ktorá zase odkrajuje z rastu tých nominálnych miezd menej ako obvykle. A tým pádom aj reálne mzdy rastú oveľa rýchlejšie. Chcem vás len upozorniť, že mali sme aj roky 2011, 2012, keď sme mali pokles reálnych miezd v našej krajine. A v roku 2013 to už bol 1-percentný nárast reálnych miezd. V tomto roku očakávame skoro 3-percentný nárast reálnych miezd. Nárast reálnych miezd znamená skutočný nárast životnej úrovne. Prijaté opatrenia, ktoré boli zamerané proti daňovým únikom, sa tak naozaj v praxi stali dôležitým pilierom aj z hľadiska ozdravovania verejných financií a znižovania deficitu. Pozitívne vplýva na príjmy štátu aj celková makroekonomická klíma, teda lepšia situácia na trhu práce, rast zamestnanosti a naozaj prebúdzajúca sa spotreba domácností. To je jasný ďalší fakt, z ktorého, za tým nie je nič politické, je to proste realita. Aprílové maloobchodné tržby v našich obchodoch zaznamenali opäť historický nárast, medzimesačný, najrýchlejší rast maloobchodných tržieb od roku 2009. Ja by som len bol rád, aby ste toto nevnímali ako nejaký politický aktív, kde ja chcem prezentovať za každú cenu ako dobré výsledky. Toto sú jasné štatistické fakty, na ktoré zase niekto povie z reálneho života, že ich ešte necíti, ale je to proste jasná predzvesť toho, že to obdobie doby ľadovej v našej ekonomike, a nielen v našej ekonomike, ale v ekonomike celej Európy, je za nami. A teraz potrebujeme mať proste, chytiť naozaj rozum do vlastných rúk a využiť toto obdobie na to, aby sme ešte viac šliapli na plyn, stúpli na plyn v našej ekonomike, aby sme aj dobrou náladou podporili odvahu zamestnávateľov zamestnávať, podnikateľov investovať a takisto, aby sme vlastne aj dosiahli suplovanie súkromných, verejných výpadkov, verejných investícií, pretože viete veľmi dobre, že sme vo fáze znižovania deficitu, znižovania dlhu. To znamená, my máme naozaj medziročný pokles tzv. verejného dopytu a potrebujeme ho suplovať dopytom súkromným. V súvislosti s otázkou o použití prostriedkov plynúcich z lepšieho výberu daní je potrebné mať na pamäti, že sme, sa nachádzame momentálne v treťom sankčnom pásme dlhovej brzdy, to znamená, základného notifikovaného výsledku hospodárenia. Za minulý rok sme prekročili hranicu 55 % a sústreďujeme sa na to, aby sme neprekročili ďalšiu hranicu, aby sme mohli za rok 2014 oznámiť verejnosti aj vám tu v Národnej rade, že dlh v roku 2014 nerástol. A verte mi, že je to realizovateľné. Do veľkej miery to súvisí samozrejme aj s témou, ktorá je spojená, o ktorej som hovoril pred chvíľou, a to je nová metodika účtovania štátnych výdavkov a štátnych príjmov, čo nám ešte môže urobiť škrt cez rozpočet, ale to je naozaj externý faktor. Čiže fungujeme v podmienkach našej národnej dlhovej brzdy, fungujeme v podmienkach aj európskej regulácie. Ratifikovali sme všetci absolútnou väčšinou tzv. fiscal compact, veľkú európsku iniciatívu, ktorá hovorí o fiškálnej disciplíne v krajinách eurozóny. Máme povinnosti, máme svoje záväzky o tom, ako ďalej hospodáriť s verejnými zdrojmi. Ak si toto všetko dáme na jeden papier a zrátame si to, tak pre mňa panuje jedno jednoduché rozhodnutie o tom, ako použiť príjem, dotačný príjem do štátneho rozpočtu. Je kľúčovo, bude nasmerovaný na udržanie fiškálnych cieľov: na to, aby deficit nebol vyšší, na to, aby dlh nebol vyšší a na to, aby prípadné ďalšie investície alebo výdavky, ktoré samozrejme budeme robiť pod verejnou kontrolou, boli nasmerované len tým, ktorí ich skutočne potrebujú. O tom, aby sme sa mohli rozhodnúť o použití týchto prostriedkov, potrebujeme ešte viacej informácií, potrebujeme, aby prešlo viac času z tohto roku. To znamená, prípadné dobré časy, o tom môžeme hovoriť naozaj na jeseň tohto roku z pohľadu míňania peňazí. Myslím, že tak sa správa každý dobrý hospodár. Keď budeme mať istotu, že máme naozaj peniaze navyše, tak o nich budeme rozhodovať úplne v ultime tohto roku, lebo prioritou je deficit a cieľ. Ďakujem.